โขกค่าสอบบัญชีประกันภัย60%
&#8216;คปภ.&#8217;สั่งตรวจละเอียดยุบยิบเน้นเงินกองทุนต่อสินทรัพย์เสี่ยง
11 ส.ค. 2554

‘คปภ.’สั่งตรวจละเอียดยุบยิบเน้นเงินกองทุนต่อสินทรัพย์เสี่ยง
ผู้ตรวจสอบบัญชีโขกค่าสอบบัญชีบริษัทประกันภัยเพิ่ม 60% จากมาตรฐานเกณฑ์ดำรงเงินกองทุนตามประเภทความเสี่ยงใหม่
แหล่งข่าวจากสมาคมประกันวินาศภัย เปิดเผยว่า จากการที่สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) กำหนดให้บริษัทประกันภัยต้องลงบันทึกบัญชีใหม่ให้ละเอียดตามมาตรฐานบัญชีใหม่ โดยเน้นการดำรงเงินกองทุนต่อสินทรัพย์เสี่ยงให้สูง คล้ายคลึงกับของธนาคารพาณิชย์ ทำให้ผู้ตรวจสอบบัญชีฉวยโอกาสขึ้นค่าตรวจสอบบัญชีทุกราย
ทั้งนี้ ทางผู้ตรวจสอบบัญชีชี้แจงว่า ที่ต้องเก็บเงินเพิ่มเพราะมีค่าใช้จ่ายสูงขึ้น จากเดิมที่ตรวจงบรวม แต่ตามมาตรฐานบัญชีใหม่ต้องตรวจทุกรายการ
นายสมพร สืบถวิลกุล กรรมการผู้จัดการใหญ่ บริษัท ทิพยประกันภัย กล่าวว่า การดำรงเงินกองทุนตามระดับความเสี่ยง หรืออาร์บีซี ตามเกณฑ์ของ คปภ.ทำให้ค่าใช้จ่ายว่าจ้างผู้สอบบัญชีเพิ่มขึ้น 60% เนื่องจากงานของผู้สอบบัญชีเพิ่มการตรวจสอบทุกรายการที่เกิดขึ้น
แหล่งข่าวจาก บริษัท กรุงเทพประกันภัย เปิดเผยว่า ผู้บริหารได้ชี้แจงในงานการประชุมผู้ถือหุ้นในปีนี้บริษัทมีค่าสอบบัญชี 1.47 ล้านบาท และมีค่าใช้จ่ายใหม่เกิดขึ้นในปีนี้คือค่าสอบบัญชีสำหรับการสอบทานและตรวจสอบ เพื่อรับรองรายงานการดำรงเงินกองทุนตามระดับความเสี่ยง (RiskBased Capital) ไม่เกิน 5 แสนบาท
แหล่งข่าวจากบริษัท นวกิจประกันภัย เปิดเผยว่า ปีนี้ค่าสอบบัญชีของบริษัทเพิ่มขึ้น 3% โดยค่าสอบบัญชีนี้ยังไม่รวมค่าบริการที่สำนักงาน คปภ.กำหนดให้ผู้สอบบัญชีต้องรับรองรายงานการดำรงเงินกองทุนตามระดับความเสี่ยงของบริษัท ซึ่งจะเริ่มตั้งแต่ไตรมาส 3 ปีนี้ เนื่องจากทางสำนักงาน คปภ.ยังไม่ได้แจ้งขอบเขตที่ชัดเจนของการรับรองรายงานดังกล่าว
แหล่งข่าวจาก บริษัท สินมั่นคงประกันภัย เปิดเผยว่า ค่าสอบบัญชีของบริษัทเพิ่มขึ้น 4% ซึ่งยังไม่รวมค่ารับรองรายงานการดำรงเงินตามระดับความเสี่ยงของบริษัทตามเกณฑ์ของ คปภ.
นายสุรชัย ศิริวัลลภ กรรมการและประธานเจ้าหน้าที่บริหาร บริษัท ไทยรับประกันภัยต่อ เปิดเผยว่า ค่าสอบบัญชีปีนี้เป็นเงิน 1.29 ล้านบาท เพิ่มขึ้นจากปีก่อน 6.2 หมื่นบาท หรือ 5% จากมาตรฐานการบัญชีฉบับใหม่ๆ ที่มีผลบังคับใช้และมีการเปลี่ยนรูปแบบการนำเสนองบการเงินใหม่ในปีนี้ ทำให้งานของผู้สอบบัญชีมีเพิ่มมากขึ้น
สำหรับมาตรฐานบัญชีใหม่ที่ คปภ.กำหนดให้บริษัทประกันภัยต้องดำเนินการ มีวัตถุประสงค์เพื่อสร้างความแข็งแกร่งให้กับธุรกิจประกันภัยมั่นคงและเติบโตได้ต่อไป และคุ้มครองผู้บริโภคให้ผู้บริโภคได้ประโยชน์จากการทำประกันภัยและปลอดภัยจากการทำประกันภัยมากที่สุด